Sa inza abbandonada

Binza non ses comente t’apo idu
Un’annu a Santu Miale, a prim’intrada;
Tottu de ua niedda carrigada
Risplendente in s’atonzu coloridu.
Cun babbu e mamma mia fi’enidu
E un’ischera de binnennadoras,
De rugiu estias tott’incantadoras,
In sa niedda e limpida mirada

Binza non ses comente t’hapo idu
Un’annu a Santu Miale a prim’intrada.

Donzi fundu fit carrigu a ispantu
Chi tott’a terra frittiat sa ide:
Nende pariat: omines benide
A tastare su fruttu meu santu.
Sas femminas cuminzein’unu cantu
Seriu e dulche che pregadoria;
Giutende in conca crobes d’iscraria
S’ispargheit sa bella cambarada.

Babbu deit cuminzu a binnennare
Mustrend’allegru sos budrones mannos,
Nende a tottus: «Gosie a largos annos
Sa inza torret sana a carrigare
E bos pota, che oe, eo segare
Custos longos giuales de sa ide.
O pizzinnas sas crobulas battide
pro nde leare sa ua segada!»

E deo che un’anzone brincaia
E curria cun ateros fedales.
Pizzinnu fia e liberu de males
E de sa vida nudda no ischia.
Briosa mi miraiat mamma mia
Bidendemi cuntentu forte e sanu.
Oh tempus bellu felice e lontanu
Ti piango in sa inza abbandonada.

Ses binza veramente abbandonada,
Ca tottu sa filossera hat distruttu;
E dae cando mancadu t’est su fruttu
Nessunu pius ti dad’una… mirada.
So ennidu oe pro un’ispassizada
E ti miro. Ite dolu, it’iscunfortu!
Sos fundos tuos, che concas de mortu,
Cumparin’in sa terra assoliada.

Binza, nàrami e ue est cudd’incantu
De s’abbundanzia tua? e ue est mamma?
Guida mia e nobile fiamma
Chi m’had’azzesu s’anima a su cantu?
Tue siccada ses; in campusantu
Issa est tantos annos cunsumida.
Piango solu a Issa in custa vida
E penso d’idere a tie rinnovada.

Sì; da oe, ti fatto giuramentu
Sacru, ca ti rinnovo tottu canta
O binzighedda mia bona e santa;
Pro t’ider a nou birde de sarmentu,
Felice in su novellu fundamentu
Chi su tribagliu meu had’a dare.
Ispettami duncas binza, ca torrare
Devo a cumprire sa promissa dada.

Binza non ses comente t’hapo idu
Un’annu a Santu Miale a prim’intrada.